
Parlamentul  României

Camera  Deputaţilor
Comisia pentru Sănătate şi Familie
                     Nr. 28/ 277 / 28 iunie 2005

BIROULUI PERMANENT

AL

CAMEREI DEPUTAŢILOR,
Vă înaintăm, alăturat, raportul asupra proiectului de Lege privind respingerea Ordonanţei de urgenţă a Guvernului nr.36/2005 pentru aprobarea concesionării unor servicii publice desfăşurate în cadrul Institutului Clinic Fundeni şi a concesionării unor bunuri proprietate publică şi proprietate privată a statului (PLX 217/2005) aprobat de Senat în şedinţa din 2 iunie 2005  şi trimis comisiei pentru examinare, în fond, în procedură de urgenţă, cu adresa nr.P.L.-X 217 din 8 iunie 2005, Camera Deputaţilor fiind  Cameră decizională.


La întocmirea raportului, comisia a avut în vedere avizul Comisiei juridice, de disciplină şi imunităţi nr.P.L.-X 217 din 15.06.2005, avizul Comisiei pentru politică economică, reformă şi privatizare nr.21/187/21.06.2005, precum şi  avizul Consiliului Legislativ nr.477 din 5.05.2004.


În raport de obiectul şi conţinutul său, proiectul de lege  face parte din categoria legilor ordinare, în conformitate cu prevederile articolului 73 din Constituţia României, republicată.

                 PREŞEDINTE,                                           SECRETAR,

DEP.ACAD.DR.MIRCEA IFRIM         DEP.DR.DIACONESCU RENICĂ

Parlamentul  României

Camera  Deputaţilor
Comisia pentru Sănătate şi Familie
                      Nr. 28/ 277/ 28 iunie 2005 

R A P O R T

asupra proiectului de Lege privind respingerea Ordonanţei de urgenţă a Guvernului nr.36/2005 pentru aprobarea concesionării unor servicii publice desfăşurate în cadrul Institutului Clinic Fundeni şi a concesionării unor bunuri proprietate publică şi proprietate privată a statului
 (PLX 217/2005) 
1. Cu adresa nr.P.L.-X 217  din 8 iunie 2005, Comisia pentru sănătate şi familie a fost sesizată cu dezbaterea şi avizarea în fond, în procedură de urgenţă, a  proiectului de Lege privind respingerea Ordonanţei de urgenţă a Guvernului nr.36/2005 pentru aprobarea concesionării unor servicii publice desfăşurate în cadrul Institutului Clinic Fundeni şi a concesionării unor bunuri proprietate publică şi proprietate privată a statului (PLX 217/2005) .

 La întocmirea raportului, comisia a avut în vedere avizul Comisiei juridice, de disciplină şi imunităţi nr.P.L.-X 217 din 15.06.2005, avizul Comisiei pentru politică economică, reformă şi privatizare nr.21/187/21.06.2005, precum şi  avizul Consiliului Legislativ nr.477 din 5.05.2004.
Proiectul de lege  are ca obiect respingerea Ordonanţei de urgenţă a Guvernului nr.36/2005, prin care se aprobă concesionarea unor servicii publice desfăşurate în cadrul Institutului Clinic Fundeni şi a concesionării unor bunuri proprietate publică şi proprietate privată a statului. Motivaţiile acestei acţiuni sunt de ordin financiar, respectiv „însemnate deficite financiare, cu impact semnificativ asupra activităţii normale a Institutului Clinic Fundeni” , după cum reiese din expunerea de motive a ordonanţei de urgenţă şi ignoră, cu bună ştiinţă, argumentele solide de ordin medical, social şi ştiinţific care pledează, indiscutabil, împotriva acestui demers.
În urma audierilor care au avut loc şi a dezbaterilor din comisie s-au desprins următoarele concluzii :

·  Emiterea Ordonanţei de urgenţă a Guvernului nr.36/2005 s-a făcut fără nici o consultare prealabilă a conducerii institutului şi nici a conducerii Universităţii de Medicină şi Farmacie „Carol Davila” Bucureşti, care are numeroase baze clinice în acest spital şi ale cărei cadre didactice sunt personalităţi de prestigiu ale lumii medicale.

· Argumentele de ordin financiar care au fost invocate în expunerea de motive la prezenta ordonanţă de urgenţă nu rezistă la o analiză atentă şi obiectivă; Institutul Clinic Fundeni se află în graficul impus de către Ministerul Sănătăţii pentru anul 2005 în ceea ce priveşte decontarea furnizorilor iar datoriile din anul 2004 reprezintă costurile operaţiilor de transplant care nu au fost acoperite nici de către Ministerul Sănătăţii , nici de către Casa Naţională de Asigurări de Sănătate , în cadrul programelor  naţionale de sănătate; costurile angajamentelor legale pentru furnizorii de medicamente şi materiale sanitare, precum şi costurile privind serviciile medicale acordate pacienţilor, care s-au situat peste indicatorii contractaţi , se datorează exclusiv faptului că peste 65 % dintre  bolnavii internaţi sunt transferaţi de la alte unităţi spitaliceşti din ţară sau din municipiul Bucureşti.

· Nu există deficite generate de managementul actual, ci este vorba de datorii istorice ( 456 miliarde lei), datorii care persistă de ani de zile şi care nu se datorează managementului de la Institutul Clinic Fundeni . Institutul Clinic Fundeni este una din puţinele, dacă nu singura unitate medicală din ţară care derulează concomitent trei programe de transplant ( renal, hepatic şi medular de mare importanţă pentru viaţa pacienţilor; din punct de vedere financiar, efectuarea acestor intervenţii medicale în ţară a însemnat realizarea unor importante economii la bugetul de stat, care suportă, potrivit legii,  contravaloarea acestor tratamente medicale în clinicile din străinătate; trecerea activităţii de transplant desfăşurate în institut, în sistem privat reprezintă anularea eforturilor şi acumulărilor de până acum spre o medicină europeană, viabilă şi competitivă.

· Este previzibilă strategia unui investitor privat de a refuza tratarea pacienţilor din teritoriu care suferă de boli grave şi a căror îngrijiri sunt costisitoare şi de a orienta activitatea medicală către alte segmente care sunt profitabile şi care să permită recuperarea rapidă a investiţiei.

· Institutul Clinic Fundeni reprezintă o tradiţională şi prestigioasă bază clinică , cadrele universitare care desfăşoară în acelaşi timp activitate medicală şi didactică universitară, primesc indemnizaţii clinice care nu vor fi suportate de investitorul privat.

· În cadrul Institutului Clinic Fundeni funcţionează colective de cercetare, aflate în subordinea Academiei de Ştiinţe Medicale şi care derulează importante contracte de cercetare ştiinţifică medicală cu parteneri din ţară şi străinătate; acest gen de activităţi nu se pot desfăşura cu aceeaşi eficienţă într-o unitate privată care are, ca principal scop, recuperarea investiţiei şi astfel programele de cercetare medicală vor fi întrerupte.

· Institutul Clinic Fundeni este, totodată, unitate medicală strategică deoarece secţia de radioterapie a institutului se află în subordinea Centrului de Cercetare al Ministerului Apărării Naţionale; în condiţiile privatizării, acest caracter al unităţii spitaliceşti nu s-ar mai putea păstra.

Având în vedere toate aceste argumente, Comisia pentru sănătate şi familie propune  Plenului Camerei Deputaţilor aprobarea proiectului de lege în forma adoptată de către Senat , care face obiectul raportului.

2. Proiectul de lege  face parte din categoria legilor ordinare , potrivit prevederilor articolului 73 din Constituţia României, republicată.
3. La dezbaterea proiectului de lege au participat, în conformitate cu prevederile art.51 şi 52 din Regulamentul camerei Deputaţilor dl.prof.dr.Mircea Cinteză, ministrul sănătăţii, dl.prof.dr.Irinel Popescu, preşedintele Comisiei de învăţământ a Senatului, dl.Ervin Szekely , secretar de stat, Ministerul Sănătăţii , dl.prof.dr.Dan Tulbure, director general al Institutului Clinic Fundeni şi dl.prof.dr.Ionel Sinescu, director adjunct medical, Institutul Clinic Fundeni .
4. La lucrările comisiei din ziua de 28.06.2005 din totalul de 15 membri, au fost prezenţi 13 deputaţi.

Raportul comisiei a fost adoptat cu 11 voturi pentru şi 1 abţinere .

5. Proiectul de lege, potrivit art.75 din Constituţia României, republicată şi art.86 din Regulamentul Camerei Deputaţilor, astfel cum a fost modificat prin Hotărârea Camerei Deputaţilor nr.23/2003, este de competenţa decizională a Camerei Deputaţilor.

În urma dezbaterii, Comisia pentru sănătate şi familie propune Plenului  Camerei Deputaţilor admiterea fără modificări a  proiectului de Lege privind respingerea Ordonanţei de urgenţă a Guvernului nr.36/2005 pentru aprobarea concesionării unor servicii publice desfăşurate în cadrul Institutului Clinic Fundeni şi a concesionării unor bunuri proprietate publică şi proprietate privată a statului (PLX 217/2005).
                 PREŞEDINTE,                                           SECRETAR,

DEP.ACAD.DR.MIRCEA IFRIM          DEP.DR.DIACONESCU RENICĂ

